Més de 5.000 persones gaudeixen de la Mostra de Pallasses i Pallassos de Xirivella
23 de novembre de 2023

Xirivella va tancar el passat cap de setmana la trentena edició de la Mostra Internacional de Pallasses i Pallassos amb sis actuacions en tres dies i el colofó final de l'ex de Tricicle, Carles Sans, que va esgotar totes les localitats de l'auditori municipal. En total, han gaudit d'esta edició de la Mostra 5.058 persones entre les actuacions en sala, a l'aire lliure, activitats paral·leles i la Mostreta Escolar.

“Una vegada més ha quedat palesa que la Mostra és un senyal d'identitat indiscutible en el nostre municipi. Hem viscut dies en què Xirivella s'ha submergit en un món d'alegria i creativitat amb un festival marcat pel seu caràcter popular”, afirma l'alcaldessa Paqui Bartual.

En total, del 3 al 19 de novembre Xirivella ha acollit 25 actuacions de 13 companyies diferents. S'han celebrat cinc actuacions gratuïtes en tots els barris de la localitat i altres cinc de pagament a l'auditori, que han comptat amb bona afluència de públic. En les actuacions de Carles Sans i Los Galindos es va posar el cartell d'entrades esgotades i també van registrar bones entrades els espectacles de Dones Clown i La Troupe Malabó.

La Mostra, festa declarada d'Interés Turístic Provincial, va comptar a més amb activitats paral·leles entre les quals destaca la Mostreta Escolar, per la qual van passar 2.272 alumnes dels centres educatius de Xirivella de Primària i de segon cicle d'infantil amb espectacles adaptats a cada franja d'edat. A més va haver-hi una exposició de fotografia, el trenet de la rialla, clownferencias, xocolatada… per a configurar una variada programació al voltant del món clown.